b'\n_START_ARTICLE_\nMulte\n_START_SECTION_\nBeskrivelse\n_START_PARAGRAPH_\nBlomstene er enkj\xc3\xb8nnete og sitter da p\xc3\xa5 enten en hann- eller en hunnblomst. Fruktene er store og velsmakende, f\xc3\xb8rst r\xc3\xb8de og omsluttet av begerbladene, men som modne har de en vakker gul-oransje farge i flere nyanser._NEWLINE_Bladene er nyreformede, og lette \xc3\xa5 f\xc3\xa5 \xc3\xb8ye p\xc3\xa5 ute p\xc3\xa5 myrene. _NEWLINE_Multene begynner \xc3\xa5 blomstre i mai i syd, og i juni-juli i nord, med store hvite blomster som oftest sitter alene._NEWLINE_Multefrukten er, i likhet med bringeb\xc3\xa6r og bj\xc3\xb8rneb\xc3\xa6r, ikke et b\xc3\xa6r i biologisk forstand, men en samfrukt satt sammen av mange steinfrukter.\n_START_SECTION_\nUtbredelse\n_START_PARAGRAPH_\nMulter er vanlig p\xc3\xa5 myrer, men forekommer i st\xc3\xb8rst mengde nordp\xc3\xa5 i landet, der den ogs\xc3\xa5 noen steder dyrkes kommersielt. Et godt \xc3\xa5r er det ansl\xc3\xa5tt at s\xc3\xa5 mye som 16 000 tonn multer kan plukkes i de tre nordligste fylkene. Lenger s\xc3\xb8r i landet er det stedvis gode multeforekomster, mest i fjellet.  _NEWLINE_Multene blomstrer ofte tidlig og kan derfor lett skades av sen nattefrost, og da uteblir fruktsettingen. Under spesielt gode vilk\xc3\xa5r kan man oppleve s\xc3\xa5kalte \xc2\xabmulte\xc3\xa5r\xc2\xbb. I multe\xc3\xa5ret 1966 ble for eksempel den totale innsamlede b\xc3\xa6rmengde i Sverige ansl\xc3\xa5tt til ca. 1\xc2\xa0200 tonn.\n_START_SECTION_\nMulte i bruk\n_START_PARAGRAPH_\nI Norge gir Friluftslovens \xc2\xa7\xc2\xa05 allmennheten en generell rett til \xc3\xa5 plukke b\xc3\xa6r i utmark. Det er likevel gjort et unntak for multeplukking i Nordland, Troms og Finnmark. Her kan eier eller bruker av multeland nedlegge forbud mot at andre skal ta med seg multer fra det begrensede omr\xc3\xa5det. Det er likevel lov til \xc3\xa5 plukke multer som spises p\xc3\xa5 stedet. Alle har rett til \xc3\xa5 plukke multer p\xc3\xa5 Finnmarkseiendommen._NEWLINE_Multefrukten anvendes mest til syltet\xc3\xb8y eller multekrem, men kan ogs\xc3\xa5 benyttes til lik\xc3\xb8r._NEWLINE_Kommunen Nesseby har en multe i kommunev\xc3\xa5penet. Den finske 2-Euro-mynten har et multeb\xc3\xa6r med blader p\xc3\xa5 den ene siden.'